Maahanmuuton kulut kasvoivat roimasti – virasto julkisti uudet luvut

Jari Pietiläinen

Turvapaikanhakijoiden vastaanottokulut ovat kasvaneet muutamassa vuodessa melkoisesti.

Kun aiemmin pitkän ajan keskiarvo kaikissa Suomen vastaanottokeskuksissa oli henkeä kohden 43 euroa vuorokaudessa, tuorein luku onkin henkeä kohden jo 66 euroa vuorokaudessa. Uusin luku on Maahanmuuttoviraston vahvistama keskiarvo.

Hinnat kuitenkin vaihtelevat suuresti yksiköittäin. Esimerkiksi aikuisten ja perheiden vastaanottokeskusten keskimääräiset kustannukset olivat henkeä kohti 63 euroa vuorokaudessa, kun taas alaikäisyksiköiden keskimääräiset kustannukset ryhmäkodeissa olivat viime vuonna henkeä kohden 168 euroa vuorokaudessa.

Alaikäisyksiköiden kustannuksia nostavat vastaanotto- ja lastensuojelulakeihin kirjatut vaatimukset henkilöstömääristä. Esimerkiksi 15-vuotiaille ja nuoremmille tarkoitetuissa ryhmäkodeissa yhtä asiakasta kohden on yksi työntekijä.

Kalleinta majoitus on Maahanmuuttoviraston mukaan säilöönottoyksiköissä, joissa keskimääräinen vuorokausi maksoi 227 euroa henkeä kohden. Säilöönottoyksiköt sijaitsevat Helsingissä ja Joutsenossa.

Säilöönottoyksikkö on suljettu, joten majoitusvuorokausien hintaa nostaa valvonta- ja henkilöstövaatimukset sekä se, että yksiköt eivät ole olleet täysiä. Säilöönottoyksikköön voidaan sijoittaa turvapaikanhakija, jonka henkilöllisyydestä tai matkareitistä Suomeen on epäselvyyttä, tai kielteisen päätöksen saanut hakija, jonka uskotaan katoavan ennen maasta poistamista.

Maahanmuuttoviraston tilikauden kulut tuottojen jälkeen olivat viime vuonna yhteensä 198,3 miljoonaa euroa.

Kulut kasvoivat vuoteen 2014 verrattuna johtuen turvapaikanhakijoiden määrän merkittävästä kasvusta. Maahanmuuttoviraston saamat oleskelulupa- ja kansalaisuushakemusten käsittelymaksut laskivat hieman viime vuonna.